**อย. ผนึกกำลัง 10 หน่วยงาน ลงนาม MOU**

**สร้างเกราะคุ้มครองผู้บริโภค จากโฆษณาไม่เป็นธรรม**

อย. ร่วมกับ 10 หน่วยงานลงนาม MOU บูรณาการระหว่างหน่วยงานเพื่อจัดการโฆษณาไม่เป็นธรรม และการบังคับใช้กฎหมายอย่างมีประสิทธิภาพ เพื่อประโยชน์สูงสุดของผู้บริโภค

เมื่อวันที่ 3 ธันวาคม 2567 **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ได้ร่วมลงนามบันทึกข้อตกลงความเข้าใจ ความร่วมมือในการกำกับดูแลการโฆษณาสินค้าและบริการ การโฆษณาผลิตภัณฑ์สุขภาพ หรือการดำเนินการในลักษณะเป็นการเอาเปรียบผู้บริโภคในกิจการกระจายเสียง กิจการโทรทัศน์และกิจการโทรคมนาคมระหว่าง สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ กระทรวงดิจิทัล  
เพื่อเศรษฐกิจและสังคม กระทรวงสาธารณสุข กรมควบคุมโรค กรมสนับสนุนบริการสุขภาพ กรมอนามัย กรมการค้าภายใน สำนักงานคณะกรรมการคุ้มครองผู้บริโภค และสำนักงานตำรวจแห่งชาติ มีวัตถุประสงค์หลักคือ (1) เพื่อให้กลไกการคุ้มครองสิทธิของผู้บริโภคในการรับข้อมูลข่าวสารเกี่ยวกับการโฆษณาสินค้า และบริการ หรือการโฆษณาผลิตภัณฑ์สุขภาพที่มีลักษณะเป็นการเอาเปรียบผู้บริโภค หรือไม่ชอบด้วยกฎหมาย   
รวมถึงการดำเนินการใด ๆ ตามความรับผิดชอบของแต่ละหน่วยงาน เป็นไปอย่างมีประสิทธิภาพยิ่งขึ้น   
(2) เพื่อบูรณาการงานคุ้มครองผู้บริโภคเกี่ยวกับการโฆษณาสินค้าและบริการ การโฆษณาผลิตภัณฑ์สุขภาพที่ผิดกฎหมาย หรือการดำเนินการใด ๆ ของผู้ที่กระทำการในลักษณะที่เป็นการเอาเปรียบผู้บริโภค และ (3)   
เพื่อบูรณาการบังคับใช้กฎหมายด้านการคุ้มครองผู้บริโภคให้มีประสิทธิภาพ

การลงนามบันทึกข้อตกลงในวันนี้ ถือเป็นโอกาสอันดีที่ อย. สำนักงาน กสทช. และหน่วยงานต่าง ๆ ที่ได้ขยายความร่วมมือเพิ่มขึ้นเป็น 10 หน่วยงาน จะได้ผนึกกำลัง ร่วมมือ ร่วมแรงกัน จัดการปัญหาโฆษณาผลิตภัณฑ์สุขภาพ สินค้า และการบริการ เพื่อให้การคุ้มครองสิทธิของผู้บริโภคด้านโฆษณาเป็นไปอย่างมีประสิทธิภาพ และยั่งยืนต่อไป

**วันที่เผยแพร่ข่าว 3 ธันวาคม 2567 ข่าวแจก 54 / ปีงบประมาณ พ.ศ. 2568**